Magnesium

Egenskaper

Magnesium er et lett metall som veier ca. 2/3 av aluminium. Det oksiderer i luft, men oksidsjiktet som dannes er ugjennomtrengelig og beskytter mot videre korrosjon.
Det er vanskelig å antenne magnesium med mindre det er skåret i strimler eller er i pulverform. Når det først er antent er det vanskelig å slokke igjen ettersom det brenner i både nitrogen og karbondioksid. Brennende magnesium gir et sterkt hvitt lys, noe som blir utnyttet av fyrverkeriindustrien.

Isotoper

Naturlig forekommende magnesium består av 3 stabile isotoper: ²⁴Mg (78,99 %), ²⁵Mg (10 %) og ²⁶Mg (11,01 %). I tillegg er 19 kunstig fremstilte ustabile (og dermed radioaktive) isotoper kjent,  hvorav de mest stabile er ²⁸Mg med halveringstid 20,915 timer og ²⁷Mg med halveringstid 9,458 minutter. De resterende isotopene har alle halveringstider kortere enn 15 sekunder, og de fleste kortere enn 1 sekund.
CAS-nummer: 7439-95-4

Forekomst

På grunn av magnesiums reaktivitet forekommer det ikke naturlig i ren form, men finnes i flere forskjellige mineraler i form av karbonat, silikat, klorid og sulfat. De viktigste mineralene er dolomitt CaMg(CO₃)₂, magnesitt (magnesiumkarbonat) MgCO₃, olivin (Mg, Fe)₂ [SiO₄], enstatitt MgSiO₃ og kiseritt (magnesiumsulfat) MgSO₄ · H₂O.
Magnesium utvinnes fra sjøvann og sjøsalt ved elektrolyse, og ved reduksjon av magnesiumoksid med silisium ved høy temperatur. Tidligere var USA den største magnesium-produsenten, og så sent som i 1995 sto USA alene for 45 % av verdensproduksjonen. I 2005 tok Kina over som verdens ledende produsent med 60 % av verdensproduksjonen. Magnesiumfremstillingen i USA foregår hovedsakelig ved elektrolyse av sjøvann, mens Kina fremstiller nesten utelukkende ved reduksjon av magnesiumoksid med silisium ved høye temperaturer (Pidgeonprosess).
I 2007 var verdensproduksjonen av rent magnesium 670 000 tonn. Kina var det største produsentlandet med 550 000 tonn, fulgt av Russland med 50 000 tonn. Produksjonstall fra USA er hemmeligholdt av konkurransehensyn, og er derfor ikke med i tallmaterialet. Det ble i 2007 gjenvunnet omkring 20 000 tonn magnesium.

Industri

I Norge ble Magnesium tidligere produsert på Herøya av Norsk Hydro. Norsk Hydro besluttet i 2003 å stenge produksjonen i Norge. I 2011 ble det oppstarten et prosjekt i Nord-Norge med tanke på å utnytte Norske råstoffer for å produsere Mg metall for leveranser til de Norske Aluminiumsverkene. Prosjektet ScanMag baserer seg på bruk av Dolomitt som først kalsineres. Deretter blandes Dolomitt med FeSi i en smelteovn ved 1750 varmegrader. Magnesiumet tas ut som damp som kondenseres under atmosfærisk trykk i en kontinuerlig prosess. Prosjektet samarbeider med Mintek i Sør-Afrika om å ta i bruk en ny teknologi som er konkurransedyktig mot Pidgeon prosessen som brukes i Kina. Rå stoffet er basert på Dolomitt fra den store Granåsen forekomsten i Vefsn kommune. Reservene er estimert av NGU til å være 80-100 millioner tonn høyverdig Mg holding dolomitt. Mg fabrikken er tenkt lokalisert i Glomfjord, Meløy kommune.

Anvendelse

Magnesium brukes i aluminiumslegeringer for å gjøre det sterkere. Det benyttes også i fyrverkeri. I fotograferingens barndom ble magnesiumpulver brukt til å gi kunstig lys (blitz). Magnesiums lave vekt og gode elektriske egenskaper gjør at det er mye brukt i mobiltelefoner og annet bærbart elektronisk utstyr.